Navarra Suma (NA+) talde parlamentarioari atxikitako foru parlamentari Cristina Ibarrola Guillén andreak idatziz erantzuteko galdera aurkeztu du (10-21-PES-00367). Hona Nafarroako Gobernuko Osasuneko kontseilariak galdera horri erantzunez eman beharreko informazioa:

1.- Barne medikuntzako albokoen zenbat kontratu, eta zein egunetan, egin ditu Osasunbidea-Nafarroako Osasun Zerbitzuak 2016tik hona profila baliatuta, eta ez kontratazio-zerrendaren bidez?

|  |  |  |
| --- | --- | --- |
| **Zentroa** | **PROFILA DUTEN LANPOSTUAK** |  |
| **2017** |   |
| NO | BFE/Barne medikuntzako albokoa (Etxeko Osp.) | BFE 1 |
| NO | BFE/Barne medikuntzako albokoa (Etxeko Osp.) | BFE 2 |
| NO | BFE/Barne medikuntzako albokoa (Etxeko Osp.) | BFE 3 |
| **2018** |   |
| NO | BFE/Barne medikuntzako albokoa (Etxeko Osp.) | BFE 4 |
| NO | BFE/Barne medikuntzako albokoa (Etxeko Osp.) | BFE 5 |

2.- Berariazko zer eskumenek justifikatzen dute barne medikuntzako albokoen kontratazioa profila baliatuta egitea, eta ez kontratazio-zerrendaren bidez?

Barne Medikuntzako Zerbitzuak honako hau jakinarazi du:

**BFE 1**

Barne Medikuntzako Zerbitzuan berrantolaketa egin berri dugu pazienteen artapena hobetu ahal izateko Nafarroako Ospitalegunearentzat estrategikoak diren bi alderditan, O-NOZen eta Osasun Planaren helburuekin bat etorriz:

1. Patologia anitzeko paziente kronikoak artatzea
2. Ohiko ospitalizazioak saihestea

Ildo beretik, Etxeko Ospitalizazioan lau talde gehiago jarri dira (bi orain eta bi irailean), gure osasun barrutiko populazio osoarengana iritsi ahal izateko.

Arrazoi horrengatik, Etxeko Ospitalizazioko langileak eta Kronikoen/Patologia Anitzekoen Unitatekoak ataleko burutza beraren menpekoak izanen dira. Bi arlo horietako lanaren berezitasunak direla-eta fakultatiboek ezaugarri jakin batzuk izan behar dituzte, eta horregatik eskatzen dugu behean azaltzen den profila bete dadila.

* Etxeko ospitalizazioaren unitate bateko lanari buruzko esperientzia dokumentatua edo/eta prestakuntza izatea.
* Etxeko ospitalizazioaren unitate bateko ohiko gailuei buruzko ezagutzak edo/eta esperientzia izatea.
* Patologia anitzeko paziente kroniko konplexuak artatzen esperientzia dokumentatua edo/eta prestakuntza izatea.

Profil horren balorazioan kontuan hartuko dira esperientzia edo/eta prestakuntza, bai eta etxeko ospitalizazioarekin eta patologia anitzeko paziente kroniko konplexuarekin zerikusia duten ikerlan, argitalpen, ikastaro, gida, protokolo eta abarrekoak ere.

**BFE 2 eta BFE 3**

Apirilaren 30ean, Etxeko Ospitalizazioaren Unitateko (EOU) fakultatibo batek bere kontratuari uko egin zion, tamalez. Bestalde, hurrengo hilabeteetan (maiatzean eta ekainean), bi profesionalen kontu pertsonalengatik eta uztaileko eta abuztuko oporrengatik, gelditzen diren langileekin ezin izanen dira jardunean mantendu EOUko talde guztiak. Gainera, 2017ko irailean bosgarren taldea irekitzekoa da Etxeko Ospitalizazioko Iruñeko eremuan. Hiru arrazoi horiek tarteko, eta NOko zuzendaritzarekin ados, egiturazko bi BFE kontratu eskatu genituen Etxeko Ospitalizazioaren Unitatearentzat, bata kontratuari uko egindako langilearen lekua betetzeko eta bestea udako absentziak betetzeko.

Bi mediku behar ditugu maiatzaren 11tik aurrera 08:00etatik 15:30era lan egiteko, lanpostuan 22:00etara arte egon beharreko guardiekin eta larunbat-igandeetako bisitekin. Gidabaimena eduki behar du (duela urtebete baino lehenago emana), egunero joanen delako pazienteen etxeetara bisita medikoak egitera, batzuetan bakarrik eta besteetan erizainarekin. EOUak gaur egun estaltzen dituen eremu geografikoetako edozeini esleitu ahalko zaizkio bi mediku horiek (Iruña eta Iruñerria, “Erdialdea”, “Iparraldea” eta irailetik aurrera “Lizarrako eskualdea”)

Bi mediku horiek berriz ere profilarekin kontratatu nahi genituzke, zeren eta, gure unitateak urte osoan izaten duen artapen lan handiarengatik, lehenbailehen % 100ean operatibo behar baititugu, kontuan izanik sakabanatze geografikoaren zailtasunak, artatzen ditugun prozesuen askotarikotasuna (medikoak, kirurgikoak, aringarriak, pediatrikoak…), EOUan erabiltzen diren prozeduren eta tekniken berezitasuna (ospitaleko ohiko jardunaz bestelakoak) eta egunero ibilgailua gidatu beharra. Betekizun hauek eskatzen ditugu profilerako:

Ezinbesteko betekizuna:

* Etxeko ospitalizazioaren unitate bateko lanean esperientzia dokumentatua edo/eta prestakuntza egiaztatua izatea, gutxienez 6 hilabetekoa.

Hau baloratuko da:

* Etxeko ospitalizazioaren unitate bateko ohiko gailuei buruzko ezagutzak edo/eta esperientzia egiaztatua izatea.
* Patologia anitzeko paziente kroniko konplexuak artatzen esperientzia dokumentatua edo/eta prestakuntza egiaztatua izatea.
* Egiazta daitekeen ezagutza izatea Nafarroako Osasun Zerbitzuaren 2014-2020 aldirako Nafarroako Osasun Planari buruz eta Patologia Anitzeko Pazienteak Artatzeko Estrategiari buruz.
* Baloratuko dira zientzia aldizkarietan argitaratutako artikuluak, ikastaro eta biltzarretako ponentziak, komunikazioak eta posterrak, zerikusia baldin badute etxeko ospitalizazioaren unitateetan edo paziente kronikoen unitateetan egindako lanekin.
* Baloratuko da etxeko ospitalizazioaren unitateetako edo paziente kronikoen unitateetako lanarekin lotutako gaiei buruzko ikerketa.
* Baloratuko da etxeko ospitalizazioaren unitateetako edo/eta paziente kronikoen unitateetako protokoloak eta jarduteko gida klinikoak prestatzen parte hartu izana, dokumentatzen baldin bada.

**BFE 4 eta BFE 5**

Barne Medikuntzako Zerbitzuak eta Etxeko Ospitalizazioaren Unitateak mediku bat behar dute lan hauetarako:

* García Orcoyen Ospitaleko Barne Medikuntzako Zerbitzuko Etxeko Ospitalizazioko artapena. Gaur egun hutsik daukate amatasuneko bajan dagoen mediku baten lanpostua, eta mediku hori ez da abuztura arte itzuliko lanera.
* Etxeko Ospitalizazioaren Unitateko oporrak: uda honetan planifikatu da zabalik mantentzea Iruñeko eta Iruñerriko 3 hiri-talde, 3 landa-taldeak eta ospitaleko balorazio taldea. Horretarako 7 mediku behar ditugu aldi guztietan.
* Patologia Anitzeko Paziente Kronikoen Unitateko barne medikuntzako medikuen oporrak estaltzea. Oinarrizko Osasun Laguntzatik balorazio asko eskatu direnez, beharrezkotzat jotzen dugu kontsulta guztiak zabalik egotea udan.

Mediku bat behar dugu maiatzaren 10etik aurrera 08:00etatik 15:30era lan egiteko, lanpostuan 22:00etara arte egon beharreko guardiekin eta larunbat-igandeetako bisitekin. Gidabaimena eduki behar du (duela urtebete baino lehenago emana).

Mediku hori profilaren arabera kontratatu nahi genuke, zeren eta, hiru unitateek urte osoan izaten duten artapen lan handiarengatik, eta kontuan izanik sakabanatze geografikoaren zailtasunak, artatzen ditugun prozesuen askotarikotasuna (medikoak, kirurgikoak, aringarriak, pediatrikoak…), EOUetan erabiltzen diren prozeduren eta tekniken berezitasuna (ospitaleko ohiko jardunaz bestelakoak) eta egunero ibilgailua gidatu beharra, behar dugun pertsonak ongi ezagutu behar baititu prozedurak eta lan egiteko era, sartzen den unetik % 100ean operatiboa izan dadin. Betekizun hauek eskatzen ditugu profilerako:

Beharrezkoa izanen da:

* Etxeko ospitalizazioaren unitate bateko lanean esperientzia dokumentatua edo/eta prestakuntza egiaztatua izatea, gutxienez 6 hilabetekoa.

Baloratuko da:

* Etxeko ospitalizazioaren unitate bateko ohiko gailuei buruzko ezagutzak edo/eta esperientzia egiaztatua izatea.
* Patologia anitzeko paziente kroniko konplexuak artatzen esperientzia dokumentatua edo/eta prestakuntza egiaztatua izatea.
* Egiazta daitekeen ezagutza izatea Nafarroako Osasun Zerbitzuaren 2014-2020 aldirako Nafarroako Osasun Planari buruz eta Patologia Anitzeko Pazienteak Artatzeko Estrategiari buruz.
* Baloratuko dira zientzia aldizkarietan argitaratutako artikuluak, ikastaro eta biltzarretako ponentziak, komunikazioak eta posterrak, zerikusia baldin badute etxeko ospitalizazioaren unitateetan edo paziente kronikoen unitateetan egindako lanekin.
* Baloratuko da etxeko ospitalizazioaren unitateetako edo paziente kronikoen unitateetako lanarekin lotutako gaiei buruzko ikerketa.
* Baloratuko da etxeko ospitalizazioaren unitateetako edo/eta paziente kronikoen unitateetako protokoloak eta jarduteko gida klinikoak prestatzen parte hartu izana, dokumentatzen baldin bada.

3.- Zer negoziatu zen sindikatuekin kontratazio horiek egiteko?

Arauak ez du jasotzen sindikatuekin negoziatu behar denik. Kontratazio horiek Langileen Batzordeari jakinarazi zitzaizkion, eta horrela bete zen Osasuneko kontseilariaren martxoaren 23ko 347/2017 Foru Aginduaren 2.5 artikuluan xedatutakoa. Agindu horren bidez onetsi ziren aldi baterako kontratatzeko izangaien zerrendak kudeatzeko arauak, Osasun Departamentuari atxikitako erakunde autonomoetako zentro eta establezimenduetarako.

Hori guztia jakinarazten dizut, Nafarroako Parlamentuko Erregelamenduaren 194. artikulua betez.

Iruñean, 2021eko abenduaren 9an

Osasuneko kontseilaria: Santos Induráin Orduna